**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-10-1869-10/19**

**Podgorica, 12.07.2019.**

Na osnovu članova 56 stav 1 tačka 6, 65 stav 4 i 71 stav 1 tačke 1 i 3 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), u vezi sa Inicijativom za vršenje nadzora, br. 06-10-1869-2/19 od 21.03.2019. godine, postupajući po Prigovoru, br. 06-10-1869-7/19 od 22.04.2019. godine, koji je izjavljen od strane JU Dom starih „Pljevlja“, ul. Dušana Obradovića br. 20 Pljevlja, na Zapisnik o izvršenom nadzoru br. 06-10-1869-4/19 od 10.04.2019. godine a imajući u vidu član 23 stav 2 Zakona o inspekcijskom nadzoru („Sl. list CG“ br. 052/16 od 09.08.2016), Savjet Agencije za zaštitu ličnih podataka i slobodan pristup informacijama je na sjednici održanoj dana 20.06.2019. godine donio

**R J E Š E N J E**

**I Odbija se Prigovor br. 06-10-1869-7/19 od 22.04.2019.godine, koji je izjavljen od strane JU Dom starih „Pljevlja“, ul. Dušana Obradovića br. 20 Pljevlja na Zapisnik o izvršenom nadzoru br. 06-10-1869-4/19 od 10.04.2019. godine, kao neosnovan.**

**II Naređuje se JU Dom starih „Pljevlja“, ul. Dušana Obradovića br. 20 Pljevlja, da u roku od 10 dana od dana prijema ovog Rješenja otkloni nepravilnosti u obradi ličnih podataka: preusmjeri ili ukloni kameru K15 (DVR1) na način da dijelom svog perimetra ne zahvata prostor predviđen za odmor korisnika doma (stolovi i stolice); ukloni kameru K1 (DVR2-D1) koja pravi video zapis restorana; ukloni kameru K2 (DVR2-D2)** **iz prostorije za odmor – prostorija za pušenje; ukloni ili preusmjeri kameru K3 (DVR2-D3)** **na način da ne pravi video zapis prostora predviđenog za odmor korisnika doma (stolovi i stolice); ukloni ili preusmjeri kameru K7 (DVR2-D7) na način da ne pravi video zapis prostora predviđenog za odmor korisnika doma (stolovi i stolice); ukloni ili preusmjeri kameru K9 (DVR2-D9) na način da ne pravi video zapis prostorije predviđene za odmor korisnika doma (stolovi i stolice).**

**III Naređuje se JU Dom starih „Pljevlja“, ul. Dušana Obradovića br. 20 Pljevlja, da u roku od 10 dana od dana prijema ovog Rješenja,** **izbriše video zapise snimljene kamerama: K15, K1, K2, K3, K7 i K9.**

**IV Subjekat nadzora - JU Dom starih „Pljevlja“, odnosno odgovorno lice u subjektu nadzora dužno je, u roku od 3 dana od isteka roka određenog za izvršenje mjera iz stava II i III ovog Rješenja pisanim putem obavijesti Agenciju da li su naređene mjere izvršene.**

**O b r a z l o ž e nj e**

Postupajući po Inicijativi za pokretanje postupka nadzora, br. 06-10-1869-2/19 od 21.03.2019. godine, vezano za utvrđivanje zakonskog osnova obrade ličnih podataka putem video nadzora od strane JU Dom starih “Pljevlja”, ul. Dušana Obradovića br. 20, Pljevlja, izvršen je nadzor i shodno tome sačinjen Zapisnik o nadzoru, br. 06-10-1869-4/19 od 10.04.2019. godine kojim je konstatovano: da sistem za video nadzor funkcioniše putem dva DVR-a koji se nalaze u serverskoj sobi, a kojoj pristup ima šef tehničke službe; da se video zapisi čuvaju 7 dana, a nakon tog perioda se po automatizmu brišu; da su kamere bez audio zapisa i bez internet protokola, sve kamere su fiksne i imaju mogućnost zumiranja sa jasnom rezolucijom; da na objektu ne postoji javno istaknuto obavještenje o vršenju video nadzora koje sadrži podatke o zvanju lica koje vrši video nadzor, kao i broj telefona na koji se mogu dobiti informacije gdje se i koliko dugo čuvaju snimci iz sistema video nadzora, što je suprotno članu 39 Zakona o zaštiti podataka o ličnosti; Zapisnikom o nadzoru je, između ostalog, konstatovano da kamere K15 (DVR1), K1 (DVR2-D1), K2 (DVR-D2), K3 (DVR2-D3), K7 (DVR2-D7) i K9 (DVR2-D9) prave video zapise suprotno članu 2 stav 2 i članu 36 stav 2 Zakona o zaštiti podataka o ličnosti, te je subjektu nadzora ukazano da u roku od 10 dana otkloni utvrđene nepravilnosti, odnosno da ukloni ili preusmjeri predmetne kamere, kao i da izbriše snimke video nadzora prikupljene na način suprotan članu 2 stavovi 1 i 2 i članu 36 Zakona o zaštiti podataka o ličnosti.

Na predmetni Zapisnik, subjekt nadzora JU Dom starih “Pljevlja” je blagovremeno izjavio Prigovor, br. 06-10-1869-7/19 od 22.04.2019. godine, u kojem se u bitnom navodi: da je riječ o ustanovi u kojoj su smještene osjetljive i posebno zahtjevne kategorije lica koja ne mogu samostalno obavljati osnovne životne potrebe usljed postojanja različitih vidova bolesti i oblika invaliditeta; da je nužno vršenje video nadzora u svrhu bezbjednosti života i zdravlja korisnika, odnosno sprječavanje korisnika od povređivanja, samopovređivanja i nanošenja materijalne štete, odnosno zaštite imovine korisnika i Doma; takođe, video nadzor predstavlja zaštitu od mogućih incidenata, a omogućava i blagovremenu reakciju zaštitara za preduzimanje hitnih radnji u slučaju kada je nekome od korisnika potrebna pomoć.

Dana 30.04.2019. godine, subjekat nadzora je dostavio Obavještenje, br. 06-10-1869-9/19 da su otklonjene nepravilnosti konstatovane Zapisnikom o izvršenom nadzoru, a koje se odnose na obavezu postavljanja javnog obavještenja o vršenju video nadzora, saglasno članu 39 Zakona o zaštiti podataka o ličnosti.

Nakon razmatranja navoda iz Zapisnika o izvršenom nadzoru, Prigovora i ostalih spisa predmeta, Savjet Agencije je odlučio kao u dispozitivu ovog Rješenja iz sljedećih razloga:

Savjet Agencije, na osnovu prednje izloženog, cijeni da su kontrolori u okviru svojih nadležnosti pravilno i potpuno utvrdili činjenično stanje i primijenili materijalno pravo te da je predmetnim Zapisnikom naloženo da se otklone nepravilnosti u obradi ličnih podataka na način što će se preusmjeriti ili ukloniti kamera K15 (DVR1) koja pravi video zapis ispred doma, a dijelom svoga perimetra zahvata i prostor predviđen za odmor korisnika doma (stolovi i stolice za korisnike doma), na način da dijelom svoga perimetra ne zahvata prostor predviđen za odmor korisnika doma; ukloniti kameru K1 (DVR2-D1), koja pravi video zapis restorana; ukloniti kameru K2 (DVR2-D2) iz prostorije za odmor – prostorija za pušenje; ukloniti ili preusmjeriti kameru K3 (DVR2-D3) koja pravi video zapis hola na trećem spratu, a dijelom svoga perimetra zahvata i prostor predviđen za odmor korisnika doma (stolovi i stolice), na način da ne pravi video zapis prostora predviđenog za odmor korisnika doma; ukloniti ili preusmjeriti kameru K7 (DVR2-D7) koja pravi video zapis prostorije na drugom spratu predviđene za odmor korisnika doma (stolovi i stolice), na način da ne pravi video zapis prostora predviđenog za odmor korisnika doma; ukloniti ili preusmjeriti kameru K9 (DVR2-D9) koja pravi video zapis prostorije na prvom spratu predviđene za odmor korisnika doma (stolovi i stolice), na način da ne pravi video zapis prostorije predviđene za odmor korisnika doma.

Članom 2 Zakona o zaštiti podataka o ličnosti je propisano da se lični podaci moraju obrađivati na pošten i zakonit način i ne mogu se obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Uslovi i način uvođenja video nadzora kao posebnog vida obrade ličnih podataka uređeni su odredbama iz čl. 35 i 36 ovog Zakona. Članom 36 stav 2 je propisano da video nadzor nije dozvoljen u službenom i poslovnom prostoru van radnog mjesta, naročito u garderobama, liftovima i sanitarnim prostorijama i u prostoru predviđenom za stranke i posjetioce.

Imajući u vidu da je nadzorom na jasan i nedvosmislen način utvrđeno da video nadzor snima prostor koji shodno prednje citiranom članu Zakona nije dozvoljen, te da bi se konstantnim vršenjem video nadzora u djelovima Doma predviđenim za odmor korisnika stvorio osjećaj nedostatka privatnosti kako korisnika tako i lica zaposlenih u ovoj ustanovi, Savjet Agencije cijeni da je u konkretnom slučaju vršenje video nadzora (kamere K15, K1, K2, K3, K7 i K9) u suprotnosti sa odredbama Zakona o zaštiti podataka o ličnosti jer se primjenom istog vrši obrada ličnih podataka u većem obimu nego što je potrebno da bi se postigla svrha obrade i na način koji nije u skladu sa njihovom namjenom. Ovo iz razloga što se video nadzor može uvesti isključivo u svrhu zaštite bezbijednosti lica (korisnika i zaposlenih) i imovine, kontrole ulaska ili izlaska iz službenog ili poslovnog prostora ili, ako zbog prirode posla, postoji mogući rizik za zaposlene, a nikako za svrhu praćenja ponašanja korisnika Doma. Primjenom navedenog video nadzora, stiče se utisak da se vrši i kontrola praćenja procesa rada zaposlenih, te bi se na taj način stvorio rizik za ugrožavanje privatnosti istih.

**Uputstvo o pravnoj zaštiti:** Protiv ovog Rješenja može se pokrenuti Upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, Muhamed Gjokaj**

**Dostavljeno:**

**-** podnosiocu Prigovora

- Odsjek za predmete i prigovore

- Odsjeku za nadzor